สั่งเร่งติดตั้งและบูรณาการเชื่อมโยงกล้องวงจรปิด มุ่งสานเครือข่ายเฝ้าระวังความปลอดภัยสังคม  หลังหลายชุมชนเมือง..ร้องขอติดตั้งเพิ่ม
พล.ท.คงชีพ ตันตระวาณิชย์ โฆษกกห. เปิดเผยว่า พล.อ.ประวิตร วงษ์สุวรรณ ได้รับทราบรายงานความคืบหน้า การบูรณาการระบบกล้องโทรทัศน์วงจรปิด ( CCTV ) ตามนโยบายรัฐบาลที่ผ่านมา ซึ่งในภาพรวม พบว่า การดำเนินงานมีความล่าช้ากว่าแผนงานที่กำหนดไปมาก ทั้งการซ่อมกล้องเดิม การจัดหาใหม่ทดแทน และการติดตั้งเพิ่มเติมรวมถึงการจัดทำแผนปฏิบัติการและแผนบริหารจัดการระบบเชื่อมโยงกล้องและการใช้ประโยชน์จากข้อมูล   ในขณะที่ประชาชนหลายชุมชนใน กทม.หวังพึ่งกล้องวงจรปิดดูแลความปลอดภัย เสริมการทำงานของเจ้าหน้าที่มากขึ้น โดยเสนอความต้องการติดตั้งกล้องวงจรปิดในแต่ละพื้นที่เพิ่มจำนวนมาก ผ่าน โครงการ “ไทยนิยมยั่งยืน” 


พล.อ.ประวิตร ได้สั่งการให้ทุกส่วนราชการที่เกี่ยวข้องถือเป็นนโยบายสำคัญที่จะต้องเร่งรัดดำเนินงานในความรับผิดชอบให้เป็นผลตามแผนงานที่กำหนดร่วมกัน  โดยขอให้กระทรวงมหาดไทย เร่งจัดทำแผนบริหารจัดการระบบการเชื่อมโยงและการใช้ประโยชน์ข้อมูลเป็นพื้นที่ ระดับจังหวัด/กรุงเทพมหานครให้แล้วเสร็จตามกำหนดใน ก.ย.61  พร้อมทั้ง ขอให้กระทรวงดิจิทอลเพื่อเศรษฐกิจและสังคม เร่งปรับปรุงแผนปฏิบัติการเชื่อมโยงกล้องให้แล้วเสร็จในเวลาเดียวกันเพื่อวางระบบความเชื่อมโยงและบริหารจัดการกล้องวงจรปิดของทุกส่วนราชการที่มีความพร้อมในแต่ละพื้นที่ให้ได้โดยเร็ว


ทั้งนี้ในพื้นที่กรุงเทพมหานครฯ  ขอให้ กทม. เร่งสำรวจและซ่อมกล้องเดิมให้สามารถใช้การได้พร้อมทั้งพิจารณาสนับสนุนติดตั้งกล้องวงจรปิดเพิ่มเติมในหลายชุมชนเมืองที่มีการร้องขอ โดยเน้นความเชื่อมโยงและยึดตามคุณสมบัติกล้องที่กระทรวงดิจิตอลฯกำหนด  พร้อมทั้งให้พิจารณาติดตั้งแสงสว่างในพื้นที่เสี่ยงควบคู่กันไป เพื่อวางระบบการดูแลความปลอดภัยของประชาชนให้ครอบคลุมมากขึ้น สำหรับการแก้ปัญหาการจราจร ขอให้ สตช. , กทม. และ กทพ. ประสานการเชื่อมโยงระบบกล้องวงจรปิดที่มีอยู่ร่วมกัน ในการจัดเก็บและวิเคราะห์ข้อมูล เพื่อบริหารจัดการความเชื่อมโยงระบบจราจรพื้นราบและทางยกระดับควบคู่กับการดูแลความปลอดภัยบนท้องถนนในภาพรวมร่วมกันให้มีประสิทธิภาพมากขึ้น